সব কাউন্সিলরের ভোটে নির্বাচিত হওয়ার বদলে বোর্ড সভাপতি নির্বাচিত হবেন শুধু পরিচালকদের ভোটে—এই বিতর্কিত ধারার চেয়েও পরিবর্তিত গঠনতন্ত্রে সবচেয়ে বিস্ময়কর সংযোজন হলো, ঢাকা প্রিমিয়ার লিগে সুপার লিগের দলগুলো থেকে দুজন করে কাউন্সিলর থাকার বিধান। টেস্ট খেলুড়ে কোনো দেশে শুধু ৫০ ওভারের একটি টুর্নামেন্ট খেলে, এমন ক্লাবগুলোর এতটা গুরুত্বপূর্ণ হয়ে ওঠার উদাহরণ ক্রিকেট ইতিহাসে আর নেই। অনুমিতভাবেই ক্রিকেটাঙ্গনে এ নিয়ে ক্ষুব্ধ প্রতিক্রিয়া দেখা দিয়েছে। বিতর্কিত এই সংশোধনীকে চ্যালেঞ্জ জানিয়ে অনেকে আদালতের শরণাপন্ন হওয়ার কথাও ভাবতে শুরু করেছেন বলে জানা গেছে নানা সূত্রে।